DEĊIŻJONI TAL-KUNSILL
tal-15 ta' Settembru 2008
li tawtorizza lir-Repubblika Taljana sabiex tapplika miżura li tidderoga mill-Artikolu 285 tad-Direttiva 2006/112/KE dwar is-sistema komuni ta’ taxxa fuq il-valur miżjud
(2008/737/KE)
IL-KUNSILL TA’ L-UNJONI EWROPEA,
Wara li kkunsidra t-Trattat li jistabbilixxi l-Komunità Ewropea,
Wara li kkunsidra d-Direttiva tal-Kunsill 2006/112/KE tat-28 ta' Novembru 2006 dwar is-sistema komuni ta' taxxa fuq il-valur miżjud (1), u b’mod partikolari l-Artikolu 395(1) tagħha,
Wara li kkunsidra l-proposta tal-Kummissjoni,
Billi:
(1)
Ir-Repubblika Taljana ma għamlitx użu mid-dispożizzjonijiet ta’ l-Artikolu 14 tat-Tieni Direttiva tal-Kunsill 67/228/KEE tal-11 ta’ April 1967 dwar l-armonizzazzjoni tal-leġiżlazzjoni ta’ l-Istati Membri dwar it-taxxi fuq id-dħul mill-bejgħ - Struttura u proċeduri għall-applikazzjoni tas-sistema komuni ta’ taxxa fuq il-valur miżjud (2) li jfisser li skema sabiex teżenta persuni taxxabbli tista’ tiddaħħal biss fir-rigward ta’ persuni taxxabbli li għandhom fatturat annwali li ma jaqbiżx EUR 5 000.
(2)
B’ittra rreġistrata mis-Segretarjat Ġenerali tal-Kummissjoni fil-15 ta’ Novembru 2007, l-Italja talbet awtorizzazzjoni mill-1 ta’ Jannar 2008 għal miżura li tidderoga mill-Artikolu 285 tad-Direttiva 2006/112/KE sabiex teżenta persuni taxxabbli li l-fatturat annwali tagħhom ma jaqbiżx EUR 30 000. Din il-miżura teħles lil dawk il-persuni taxxabbli minn ċerti obbligi, jew mill-obbligi kollha, tat-taxxa fuq il-valur miżjud (VAT) imsemmija fil-Kapitoli 2 sa 6 tat-Titolu XI tad-Direttiva 2006/112/KE, filwaqt li l-karattru fakoltattiv tal-miżura jippermetti lill-impriżi sabiex jagħżlu l-applikazzjoni ta’ l-arranġamenti normali tal-VAT.
(3)
Skond l-Artikolu 395(2) tad-Direttiva 2006/112/KE, il-Kummissjoni infurmat lill-Istati Membri l-oħra, permezz ta’ ittra ddatata s-6 ta’ Mejju 2008, bit-talba li saret mill-Italja. Permezz ta’ ittra ddatata t-8 ta’ Mejju 2008, il-Kummissjoni nnotifikat lill-Italja li kellha l-informazzjoni kollha meħtieġa sabiex tqis it-talba.
(4)
Diġà hija disponibbli għall-Istati Membri skema speċjali għall-impriżi ż-żgħar taħt it-Titolu XII tad-Direttiva 2006/112/KE. Din il-miżura tidderoga mill-Artikolu 285 tad-Direttiva 2006/112/KE sa fejn biss il-limitu massimu tal-fatturat annwali ta’ l-iskema ikun ogħla minn dak preżentement permess għall-Italja.
(5)
Il-limitu massimu mitlub mill-Italja jista’ jnaqqas b’mod sinifikanti l-obbligazzjonijiet fir-rigward tal-VAT ta’ l-iżgħar negozji. Huwa konformi mal-limiti massimi applikabbli fir-rigward ta’ ċerti Stati Membri oħra.
(6)
Il-Kummissjoni hija impenjata li tistabbilixxi limitu massimu komuni ta’ fatturat annwali li fir-rigward ta’ ammonti anqas minnu l-persuni taxxabbli jistgħu jkunu eżentati mill-VAT bħala miżura li tgħin sabiex jitnaqqas il-piż fuq in-negozji ż-żgħar. Fl-2004, il-Kummissjoni pproponiet li tħalli lill-Istati Membri jagħżlu li jżidu l-limitu massimu ta’ fatturat annwali għall-eżenzjoni mill-VAT għan-negozji ż-żgħar. It-talba Taljana hija konformi mal-proposta tal-Kummissjoni.
(7)
L-Italja tixtieq ukoll il-possibbiltà li żżid il-limitu massimu sabiex iżżomm il-valur tiegħu f’termini reali, u b’hekk tkun tista’ tapplika dispożizzjoni simili għal dik fl-Artikolu 286 tad-Direttiva 2006/112/KE.
(8)
Ladarba l-perijodu tat-taxxa huwa annwali u sabiex il-persuni taxxabbli jkunu jistgħu jibbenefikaw mill-miżura ta’ simplifikazzjoni malajr kemm jista’ jkun, għandu jkun permess għall-Italja li tagħmel l-iskema fakoltattiva disponibbli mill-1 ta’ Jannar 2008.
(9)
Id-deroga ma jkollhiex impatt fuq ir-riżorsi proprji tal-Komunitajiet Ewropej li jakkumulaw mit-taxxa fuq il-valur miżjud.
(10)
Mill-informazzjoni mogħtija mir-Repubblika Taljana, il-miżura twassal għal tnaqqis mill-ammont globali tad-dħul mit-taxxa miġbur fl-aħħar stadju tal-konsum ta’ madwar 0,15 % fl-ewwel sena ta’ implimentazzjoni, tnaqqis li jiżdied għal madwar 0,25 % fis-sentejn sussegwenti,
ADOTTAT DIN ID-DEĊIŻJONI:
Artikolu 1
B’deroga mill-Artikolu 285 tad-Direttiva 2006/112/KE, ir-Repubblika Taljana hija awtorizzata li, fir-rigward tal-perijodi tat-taxxa bejn l-1 ta’ Jannar 2008 u l-31 ta’ Diċembru 2010, teżenta mill-VAT persuni taxxabbli li l-fatturat annwali tagħhom ma jaqbiżx EUR 30 000. Din l-iskema hija fakoltattiva għall-persuni taxxabbli.
Artikolu 2
Ir-Repubblika Taljana tista’ żżid dak il-limitu massimu sabiex iżżomm il-valur ta’ l-eżenzjoni f’termini reali.
Artikolu 3
Din id-Deċiżjoni għandha tiskadi fid-data tad-dħul fis-seħħ ta’ regoli Komunitarji li jistabbilixxu limitu massimu komuni ta’ fatturat annwali li fir-rigward ta’ ammonti anqas minnu l-persuni taxxabbli jistgħu jkunu eżentati mill-VAT, iżda mhux aktar tard mill-31 ta’ Diċembru 2010.
Artikolu 4
Din id-Deċiżjoni hija indirizzata lir-Repubblika Taljana.
Magħmula fi Brussell, 15 ta’ Settembru 2008.